SKRIFTLIG FORESPØRGSEL P-1646/02

af Elly Plooij-van Gorsel (ELDR) til Kommissionen

(4. juni 2002)

Om: MHP-standard for digital-tv

Den 12. december 2001 godkendte Europa-Parlamentet ved andenbehandling telekommunikationspakken, herunder direktiv 2002/21/EF(1) af 7. marts 2002 om fælles rammebestemmelser for elektroniske kommunikationsnet og -tjenester. Det er endnu ikke lykkedes at få indført en obligatorisk standard for digital-tv i Europa, men Europa-Parlamentet godkendte ved afstemningen om telekommunikationspakken i december 2001 rammedirektivets artikel 18. Heri forpligtes medlemsstaterne til senest et år efter direktivets ikrafttrædelse at indføre åbne standarder og interoperabilitet. Der kan måske på dette grundlag stilles nye forslag. Kommissær Liikanen lovede i sin tid, at MHP-standarden ville blive offentliggjort i listen over standarder og ville blive fremmet ved konkrete skridt til hurtigst muligt at indføre en standard i Europa.

Har Kommissionen i denne forbindelse taget skridt over for medlemsstaterne og de berørte markeder til at få indført MHP-standarden?

Hvori består disse foranstaltninger til fremme af MHP-standarden i bekræftende fald?

Kan der allerede konstateres virkninger af disse eventuelle foranstaltninger, og i bekræftende fald hvilke?

(1) EFT L 108 af 24.4.2002, s. 33.

Svar afgivet på Kommissionens vegne af Erkki Liikanen

(26. juni 2002)

Ifølge artikel 18, stk. 1, i direktiv 2002/21/EF skal medlemsstaterne tilskynde udbyderne til at anvende åbne API-grænseflader (Applictions Programming Interface). Artikel 18, stk. 3, fastsætter, at Kommissionen et år efter iværksættelsesdatoen, dvs. i juli 2004, skal undersøge, om der er opnået interoperabilitet og frit forbrugervalg.

Det Europæiske Standardiseringsinstitut for Telekommunikation (ETSI) vedtog en første version af Multimedia Home Platform (MHP) som en teknisk specifikation (TS 101 812) i juli 2000, et godt stykke tid inden rammedirektivet blev vedtaget. På plenarmødet i december 2001 lovede Kommissionen at inkludere MHP-standarden i listen over standarder, som medlemsstaterne skal fremme. Denne liste er under udarbejdelse og vil blive offentliggjort til efteråret.

Kommissionen har indledt en dialog med erhvervslivet om interoperabilitet på området interaktivt tv.

Der er allerede truffet tre foranstaltninger:

1. Kommissionen har anmodet Digital Video Broadcasting Group om at undersøge de tekniske aspekter af interoperabilitet vedrørende interaktivt tv.

2. For det andet har Kommissionen iværksat en undersøgelse af de politiske aspekter af interoperabilitet, der skal udmunde i en analyse senere på året. Analysen vil også behandle spørgsmålet om forbrugernes interesser.

3. Endelig anmoder Kommissionen Den Europæiske Komité for Elektroteknisk Standardisering (Cenelec) om i samarbejde med ETSI at foretage en indledende undersøgelse om standardisering inden for digital-tv og interaktivt tv med henblik på at gennemføre rammedirektivets artikel 18 på en måde, der er omkostningseffektiv for erhvervslivet og forbrugerne. Undersøgelsen vil omfatte en analyse af de aktuelle tekniske forhold og standardiseringssituationen samt opstille anbefalinger for standardiseringsarbejdet.

Disse tiltag for at fremme en dialog om interoperabilitet herunder overgang til MHP er begyndt at fange markedsdeltagernes interesse. Det er imidlertid for tidligt at udtale sig om, hvilke resultater tiltagene vil føre til.